After XIMB Corona spike fear in Bhubaneswar campuses ଭୁବନେଶ୍ୱରରେ କରୋନାଃ XIMBରୁ ବ୍ୟାପିଲା ଡର, ହେଲେ ସବୁଠି ନିୟମ ଉଲ୍ଲଙ୍ଘନ ଦେଖାଯାଉଛି- News18 Odia\nଭୁବନେଶ୍ୱରରେ କରୋନାଃ XIMBରୁ ବ୍ୟାପିଲା ଡର, ହେଲେ ସବୁଠି ନିୟମ ଉଲ୍ଲଙ୍ଘନ ଦେଖାଯାଉଛି\nରମାଦେବୀ ବିଶ୍ୱବିଦ୍ୟାଳୟର କଲେଜ କ୍ୟାମ୍ପସ ଭିତରେ ହେଉ କି ବାହାରେ, ଛାତ୍ରୀମାନଙ୍କୁ ବିନା ମାସ୍କରେ ବୁଲୁଥିବା, ଏକାଠି ହୋଇ ଗପୁଥିବା ଓ ଖାଉଥିବା ଦେଖିବାକୁ ମିଳିଛି । ଉତ୍କଳ ବିଶ୍ବବିଦ୍ୟାଳୟରେ ବି ସମାନ ଅବସ୍ଥା ।\nବିଭିନ୍ନ ମହାବିଦ୍ୟାଳୟରେ ଖୁଲମ ଖୁଲା କୋଭିଡ ନିୟମର ଉଲ୍ଲଙ୍ଘନ ହୋଉଥିବା ଦେଖିବାକୁ ମିଳୁଛି ।\nLast Updated: March 23, 2021, 11:58 PM IST\nଭୁବନେଶ୍ୱରଃ ରାଜଧାନୀର ଜାଭିଅର୍ସ ଇନଷ୍ଟିଚ୍ୟୁଟ୍ ଅଫ୍ ମ୍ୟାନେଜମେଣ୍ଟରେ (XIMB) ୩୬ ଜଣ ଛାତ୍ରଛାତ୍ରୀ କରୋନା ସଂକ୍ରମିତ ହେବା ପରେ ବିଭିନ୍ନ ଶିକ୍ଷାନୁଷ୍ଠାନରେ ଛାତ୍ରଛାତ୍ରୀମାନଙ୍କ ଭିତରେ ଭୟ ଦେଖିବାକୁ ମିଳିଛି । ମହାବିଦ୍ୟାଳୟ ଓ ବିଶ୍ୱବିଦ୍ୟାଳୟରେ ଖୁଲମ ଖୁଲା କୋଭିଡ ନିୟମର ଉଲ୍ଲଙ୍ଘନ ହୋଉଥିବା ବି ଦେଖିବାକୁ ମିଳିଛି । ଏହାକୁ ନେଇ ସଂକ୍ରମଣ ଆଶଙ୍କା ବଢୁଛି ।\nରମାଦେବୀ ବିଶ୍ୱବିଦ୍ୟାଳୟର କଲେଜ କ୍ୟାମ୍ପସ ଭିତରେ ହେଉ କି ବାହାରେ, ଛାତ୍ରୀମାନଙ୍କୁ ବିନା ମାସ୍କରେ ବୁଲୁଥିବା, ଏକାଠି ହୋଇ ଗପୁଥିବା ଓ ଖାଉଥିବା ଦେଖିବାକୁ ମିଳିଛି । ଉତ୍କଳ ବିଶ୍ବବିଦ୍ୟାଳୟରେ ବି ସମାନ ଅବସ୍ଥା । କ୍ୟାଣ୍ଟିନ୍ ବନ୍ଦ ଥିବା ଯୋଗୁଁ ଛାତ୍ରଛାତ୍ରୀମାନଙ୍କୁ ବାହାରେ ଯାଇ ଖାଇବାକୁ ପଡୁଛି । ତେଣୁ କରୋନା ସଂକ୍ରମଣ ସମ୍ଭାବନା ଅଧିକ ରହୁଥିବା କହିଛନ୍ତି ହଷ୍ଟେଲରେ ରହୁଥିବା ଛାତ୍ରମାନେ ।\n"କଲେଜର ପରିବେଶ ଓ ବାହାରର ସ୍ଥିତି ଦେଖି ଡର ଲାଗୁଛି । ହେଲେ ବର୍ଷ ତମାମ୍ ପାଠପଢ଼ା ହୋଇନାହିଁ । ପୁଣି କ୍ଳାସ୍ ବନ୍ଦ ହେଲେ କୋର୍ସ ସରିବ ନାହିଁ । ପାଠ ପଢା ହାମ୍ପର୍ ହେବ," କହିଛନ୍ତି ରମାଦେବୀ ବିଶ୍ୱବିଦ୍ୟାଳୟର ଯୁକ୍ତ୨ ପ୍ରଥମ ବର୍ଷ ଛାତ୍ରୀ ସେଲିନା ପ୍ରିୟଦର୍ଶିନୀ ।\nଉତ୍କଳ ବିଶ୍ବବିଦ୍ୟାଳୟ କମ୍ପୁଟର ସାଇନ୍ସ ବିଭାଗର ଛାତ୍ର ଉତ୍ତମ ବେହେରା କହିଛନ୍ତି, "ଆମ ବିଶ୍ୱବିଦ୍ୟାଳୟ କ୍ୟାଣ୍ଟିନ୍ ଖୋଲିବାକୁ ଅନୁମତି ଦିଆଯାଇନାହିଁ । ସବୁ ବେଳେ ବାହାରକୁ ଯାଇ ଖାଇବାକୁ ପଡୁଛି । ବାହାର ସ୍ଥିତି ଦେଖି ଭୟ ଲାଗୁଛି । କିନ୍ତୁ ଉପାୟ କିଛି ନାହିଁ ।"\nଜାନୁଆରୀ ମାସରୁ ପ୍ରଥମେ ବିଦ୍ୟାଳୟ ଓ ତା'ପରେ ମହାବିଦ୍ୟାଳୟ ଓ ବିଶ୍ୱବିଦ୍ୟାଳୟ ଖୋଲାଯାଇଥିଲା । ୟା ଭିତରେ ଯୁକ୍ତ୨ ପିଲାଙ୍କ ପାଠପଢ଼ା ପ୍ରାୟ ଶେଷ ହୋଇଥିବା ବେଳେ ମେ ମାସରୁ ଆରମ୍ଭ ହେଉଛି ବୋର୍ଡ଼ ପରୀକ୍ଷା । ତେଣୁ ଅନଲାଇନ୍ ମାଧ୍ୟମରେ ବାକି କ୍ଳାସ୍ ଓ ରିଭିଜନ୍ କଲେ ଭଲ ହେବ ବୋଲି ଉଭୟ ଅଭିଭାବକ ଓ ଅଧ୍ୟକ୍ଷମାନେ କହିଛନ୍ତି । ଆବଶ୍ୟକ ସ୍ଥଳେ କଲେଜ ଆସିବା ନଚେତ ଅନଲାଇନ ଯୋଗେ ପାଠପଢି଼ବା ବର୍ତ୍ତମାନର ସ୍ଥିତିରେ ଭଲ ହେବ ବୋଲି କହିଛନ୍ତି ସେମାନେ । ବି.ଏମ୍.ସି. କମିଶନର କହିଛନ୍ତି ଯେ କେବଳ XIMB ନୁହେଁ, ସବୁ ଶିକ୍ଷାନୁଷ୍ଠାନ ଉପରେ ନିଗମର ନଜର ରହିଛି ।\n"ଆମେ କେବଳ ଜାଭିଅର୍ସ ନୁହେଁ, ସବୁ ଶିକ୍ଷାନୁଷ୍ଠାନ ଉପରେ ର ନଜର ରଖିଛୁ । ସବୁଠି ଗାଇଡ଼ଲାଇନ ପାଳନ ହେଉଛି କି ନାହିଁ ତା' ଉପରେ ଧ୍ୟାନ ଦେବାକୁ ଅଧିକାରୀମାନଙ୍କୁ କୁହାଯାଇଛି," କହିଛନ୍ତି ବି.ଏମ୍.ସି. କମିଶନର ପ୍ରେମଚନ୍ଦ୍ର ଚୌଧୁରୀ ।\nମହର୍ଷି ମହାବିଦ୍ୟାଳୟ ଅଧ୍ୟକ୍ଷ ଅଦ୍ୱୈତ ପ୍ରସାଦ କହିଛନ୍ତିଃ "ବର୍ତ୍ତମାନ ଯାହା ସ୍ଥିତି ହେଲାଣି କଲେଜରେ ପିଲାଙ୍କୁ ସମ୍ଭାଳିବା ଅସମ୍ଭବ। କଲେଜ ପରିସର ବାହାରେ ପିଲାମାନେ କ'ଣ କରୁଛନ୍ତି ତା' ଉପରେ ନଜର ରଖିବା କଷ୍ଟକର । ତେଣୁ ଅନଲାଇନ୍ କ୍ଳାସ୍ କଲେ ଭଲ ହୁଅନ୍ତା ।"\nଜାଭିଅର୍ସ ଇନଷ୍ଟିଚ୍ୟୁଟ ଅଫ୍ ମ୍ୟାନେଜମେଣ୍ଟରୁ ସଂଗ୍ରହ କରାଯାଇଥିବା ୨୦୪ଟି ନମୁନା ମଧ୍ୟରୁ ୨୦୧ ଜଣଙ୍କ ରିପୋର୍ଟ ନେଗେଟିଭ ରହିଛି । ଅନ୍ୟ ତିନି ଜଣଙ୍କ ରିପୋର୍ଟ ଆସି ନ ଥିବା ଜଣାଯାଇଛି । ଆଗକୁ ସଂକ୍ରମଣ ବଢି଼ଲେ ସରକାରଙ୍କ ନିଷ୍ପତ୍ତି କ'ଣ ରହିବ ତାରି ଉପରେ ରହିଛି ସଭିଙ୍କ ନଜର ।\nFirst published: March 23, 2021, 11:58 PM IST\nXaviers Institute of Management (XIMB)
